MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om EF-tilskud til fremme af godstransportsystemets miljøpræstationer (Marco Polo-programmet)

2002/0038 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om EF-tilskud til fremme af godstransportsystemets miljøpræstationer (Marco Polo-programmet)

1- BAGGRUND

Dato for fremsendelse af forslaget til Europa-Parlamentet og Rådet (dokument KOM(2002)54 endelig -2002/0038 (COD)): // 4.2.2002

Dato for Det Europæiske Økonomiske og Sociale Udvalgs udtalelse: // 17.7.2002

Dato for Europa-Parlamentets udtalelse ved førstebehandlingen: // 25.9.2002

Dato for fremsendelse af ændret forslag: // Ændret forslag ikke forelagt

Dato for vedtagelse af den fælles holdning: // 25.4.2003

2- FORMÅLET MED KOMMISSIONENS FORSLAG

Fællesskabet har behov for et praktisk og markedsorienteret instrument, som støtter dets indsats mod overbelastning i vejgodssektoren og dets ambitiøse mål for bedre miljøpræstationer i transportsystemet som helhed. Kommissionens forslag har til formål at oprette et sådant instrument med henblik på at overflytte vejgodstransport til søtransport, jernbanetransport og transport ad de indre vandveje.

Forslaget har til hensigt at støtte kommercielle foranstaltninger på markedet for godstransport, som flytter gods fra vejtransport til andre, mere miljøvenlige, transportmåder. Programmet kan også støtte foranstaltninger, der involverer lande, som er tiltrædelseskandidater til Den Europæiske Union. Det fokuserer dog hovedsageligt på internationale projekter under hensyntagen til nærhedsprincippet.

Forslagets hovedmål er at medvirke til at flytte en mængde gods, som svarer til den forventede vækst i international vejgodstransport, til andre transportmåder. Programmet skal støtte de væsentlige politiske initiativer i godssektoren, som er planlagt frem til 2010 og bør derfor løbe frem til det tidspunkt.

3- BEMÆRKNINGER TIL DEN FÆLLES HOLDNING

3.1. Generelle bemærkninger

Kommissionen accepterede 17 af de 25 ændringsforslag, der blev foreslået af Europa-Parlamentet ved førstebehandlingen, i deres helhed, delvist eller principielt. Af disse 17 ændringsforslag er 10 nu blevet indarbejdet ordret eller, hvad angår substansen, i den fælles holdning. Rådet har forkastet de andre ændringsforslag.

Yderligere tre af Parlamentets ændringsforslag vedrørende kontrakttærskler, som blev forkastet af Kommissionen, afspejles i den fælles holdning.

Den fælles holdning ændrer den finansielle ramme fra EUR 115 mio. for perioden 2003-2007, hvilket svarer til EUR 85 mio. for perioden 2003-2006, som foreslået af Kommissionen, til EUR 75 mio. for perioden 2003-2006.

Eftersom der ikke sker nogen principiel ændring af forslagets fremgangsmåde og sigte, kan Kommissionen støtte den fælles holdning, som blev enstemmigt vedtaget den 25.4.2003.

3.2. Bemærkninger til de enkelte ændringsforslag

3.2.1. Ændringsforslag, der er accepteret af Kommissionen, og som helt eller delvis indgår i den fælles holdning.

Ændringsforslag 1 foreslår at understrege i betragtning 4, at Marco Polo-programmet styrker intermodalitet. På linje med programmets mål og betegnelse kræver ændringsforslaget, at programmet bør bidrage til at aflaste vejgodstransportsystemet. Den første del af ændringsforslag 1 indgår som helhed; anden del indgår ved udtrykket "for at aflaste vejgodstransportsystemet".

Ændringsforslag 5 foreslår i forordningens artikel 1, stk. 1, at indføre, at programmet bør fremme intermodal transport. Medtaget i sin helhed.

Ændringsforslag 7 foreslår at sikre, at optimering af intermodale transportkæder indgår i definitionen af udtrykket "projekt" i artikel 2, stk. a) i forordningen. Medtaget i sin helhed.

Ændringsforslag 11 foreslår omformulering af artikel 3, stk. 3, så den helt tydeligt omfatter alle de ansøgerstater, der forhandler om tiltrædelse af traktaten. Den fælles holdning afspejler dette ændringsforslag ved udtrykket "kandidatlande".

Ændringsforslag 13 foreslår en bedre definition af "uacceptabel forvridning af konkurrencen" i artikel 5, stk. 1, litra c) og foreslår udtrykket "konkurrenceforvridning... som er i modstrid med den fælles interesse". Den fælles holdning medtager og omformulerer dette ændringsforslag således: "fordreje konkurrencen... på en måde, som strider mod den fælles interesse".

Første del af ændringsforslag 17 ønsker at tydeliggøre i artikel 6, stk. 1, litra c), at overflytning af trafik ikke bør foregå mellem alternative transportmåder, men blot fra vej. Dette indgår i den fælles holdning.

Ændringsforslag 19 foreslår en bedre definition af "uacceptabel forvridning af konkurrencen" i artikel 6, stk. 1, litra e), og foreslår udtrykket "konkurrenceforvridning... som er i modstrid med Fællesskabets interesse". Den fælles holdning medtager og omformulerer dette ændringsforslag således: "fordreje konkurrencen... på en måde, som strider mod den fælles interesse".

Ændringsforslag 20 foreslår, at gøre det mere tydeligt, at udgifter, der er påløbet fra den dato, ansøgningen indgives i forbindelse med udvælgelsesproceduren i henhold til artikel 6, kun kan godtgøres, hvis EF-finansiering er endelig godkendt. Medtaget i sin helhed i artikel 6, stk. 4.

Ændringsforslag 22 foreslår en bedre definition af "uacceptabel forvridning af konkurrencen" i artikel 7, stk. 1, litra c), og foreslår udtrykket "konkurrenceforvridning... som er i modstrid med Fællesskabets interesse". Den fælles holdning medtager og omformulerer dette ændringsforslag således: "fordreje konkurrencen... på en måde, som strider mod den fælles interesse".

Ændringsforslag 23 foreslår, at gøre det mere tydeligt, at udgifter, der er påløbet fra den dato, ansøgningen indgives i forbindelse med udvælgelsesproceduren i henhold til artikel 7, stk. 3, kun kan godtgøres, hvis EF-finansiering er endelig godkendt. Medtaget i sin helhed.

3.2.2. Ændringsforslag, der er blevet accepteret af Kommissionen, og som ikke indgår i den fælles holdning

Europa-Parlamentets ændringsforslag under punkt 3.2.2. tydeliggør forslaget. Deres medtagelse eller udeladelse ændrer ikke ved substansen i Kommissionens forslag.

Første og anden del af ændringsforslag 2 foreslår at gøre det klart i betragtning 5, at de projekter, der modtager bistand under Marco Polo-programmet, ikke bør medføre trafikstrømme mellem alternative transportmåder. Kommissionen accepterede denne del af ændringsforslaget.

Ændringsforslag 3 foreslår i betragtning 9 (som nu bliver betragtning 13) at sætte en tidligere dato for Kommissionens udarbejdelse af en rapport om gennemførelse af forordningen, nemlig et år tidligere, og henstiller, at budgetmyndigheden bør vurdere foreneligheden af beløbene efter 2006 med det nye finansielle perspektiv. Det inkluderer også muligheden for at øge budgettet. Kommissionen har i princippet accepteret dette ændringsforslag.

Ændringsforslag 4 foreslår i betragtning 12 (som nu bliver betragtning 16) at tydeliggøre, at bistand efter 2006 er med forbehold af budgetmyndighedens godkendelse. Kommissionen har accepteret dette ændringsforslag.

Ændringsforslag 6 foreslår i artikel 1, stk. 2 (nu er stk. 1 og stk. 2 sammenfattet i ét stykke), at tilføje, at programmet bør mindske miljøpåvirkningen af vejgodstransport og ikke godstransport generelt. Kommissionen har accepteret dette ændringsforslag.

Ændringsforslag 12 foreslår i artikel 5, stk. 1, litra a), at gøre det tydeligt, at et projekt vedrørende transportmådeoverflytning ikke bør føre til en overflytning af trafik mellem de alternative transportmåder. Kommissionen har accepteret dette ændringsforslag.

Ændringsforslag 26 foreslår i artikel 12 (som nu bliver artikel 13) at gøre det tydeligt, at bistand efter 2006 sker i henhold til godkendelse af budgetmyndigheden, og at årlige midler autoriseres i forbindelse med den årlige budgetprocedure. Kommissionen har accepteret dette ændringsforslag.

Ændringsforslag 27 foreslår i artikel 14 (som nu bliver artikel 15) en tidligere dato for Kommissionens rapport om gennemførelse af programmet, dvs. den 31. december 2005. Det foreslår også at Kommissionen foretager en tidligere årlig evaluering af programmet. Kommissionen accepterede principielt den første del, som foreslog at fremrykke datoen for rapporten fra 31. december 2006 til 30. juni 2006. Ændringsforslag 27 forudser desuden muligheden for at øge budgettet, hvilket Kommissionen accepterede.

3.2.3. Ændringsforslag, der er blevet forkastet af Kommissionen, og som ikke indgår i den fælles holdning

Ændringsforslag 9 foreslår at begrænse katalysatorprojekter i henhold til artikel 2, stk. c) til intermodal transport.

Del 2 i ændringsforslag 15 foreslår en lavere bistandstærskel på EUR 250 000 for støtte til eksisterende tjenester.

Ændringsforslag 16 foreslår i artikel 6, stk. 1, litra b), at søtransport gives særlig opmærksomhed.

Anden del af ændringsforslag 17 foreslår i artikel 6, stk. 1, litra c), at støtte katalysatorprojekter, som kun "mindsker vejgodstransporten", uden at der sker en overflytning af transportformer.

Ændringsforslag 18 foreslår at ændre Kommissionens styringsaktiviteter i henhold til artikel 6, stk. 1, litra d) til at være af rådgivende art.

Ændringsforslag 25 foreslår i artikel 8 detaljerede bestemmelser for at inddrage finansiel bistand ved manglende overholdelse.

Ændringsforslag 26 foreslår i artikel 12 (som nu bliver artikel 13) specifikke procedurer for påbegyndelse og gennemførelse af programmet.

3.2.4. Ændringsforslag, der er blevet forkastet af Kommissionen, og som indgår i den fælles holdning

Ændringsforslagene under punkt 3.2.4. kan accepteres, da de udgør del af det kompromis, som blev udhandlet ved det uformelle trepartsmøde den 27.11.2002.

Ændringsforslag 14 foreslår, at minimumstærsklen for støtte i henhold til artikel 5, stk. 5, nedsættes fra EUR 1 mio. til EUR 0,5 mio. Medtaget i sin helhed.

Første del af ændringsforslag 15 foreslår at omfatte muligheden for støtte til udvidelse af eksisterende tjenester i artikel 5, stk. 1. Rådet har medtaget dette med formuleringen "..."herunder eventuelt til ekstra trafikoverflytning, der skyldes udvikling af en bestående tjeneste...""

Ændringsforslag 21 foreslår at sænke minimumstærsklen for støtte i henhold til artikel 6, stk. 6 (som nu bliver stk. 7), fra EUR 3 mio. til EUR 1,5 mio. Medtaget i sin helhed.

Ændringsforslag 24 foreslår at nedskære minimumstærsklen for støtte i henhold til artikel 7, stk. 6, fra EUR 500 000 til EUR 250 000. Medtaget i sin helhed.

3.2.5 Andre ændringer foretaget af Rådet

I betragtning 4 er der blevet tilføjet en henvisning til at fastholde fordelingen af godstrafikken på 1998-niveauet.

En ny betragtning 7 blev tilføjet, som tilskynder til samarbejde ved forelæggelse af projekter.

Betragtning 7 (som nu bliver betragtning 8) er ændret, så den også vedrører eksisterende projekter og foreslår en vis fleksibilitet vedrørende mindstebeløb for kontrakter.

En ny betragtning 9 blev tilføjet for at forklare de forventede fordele ved at støtte eksisterende tjenester.

En ny betragtning 10 blev tilføjet for at forklare, at grundlaget for støtte til trafikoverflytningsprojekter er de alternative transportmåders miljøpræstation i forhold til vejtransport.

En ny betragtning 11 blev tilføjet for at gøre støtte til trafikoverflytningsprojekter mere fleksibel under hensyntagen til yderligere udviklinger i eksterne omkostninger.

Betragtning 8 blev omdøbt til betragtning 12.

Betragtning 9 blev omdøbt til betragtning 13.

Betragtning 10 blev omdøbt til betragtning 14.

I betragtning 11 (som nu bliver betragtning 15) udgik henvisningen til et rådgivende udvalg.

Betragtning 12 blev omdøbt til betragtning 16.

Betragtning 13 blev omdøbt til betragtning 17.

Artikel 1 er omredigeret, så den består af ét stykke.

I artikel 2, litra a), er følgende tekst tilføjet: "på medlemsstaternes område".

I artikel 2, litra b), er følgende tekst tilføjet "eller en kombination af transportformer, hvori vejstrækningerne er så korte som muligt"

I artikel 2, litra d), blev ordet "strukturel" tilføjet.

I artikel 2 blev følgende nye litra indsat: litra f), litra j) og litra k).

Artikel 2, litra f) blev omdøbt til litra g).

Artikel 2, litra g) blev omdøbt til litra h).

Artikel 2, litra h) blev omdøbt til litra i).

I artikel 3, stk. 1, litra b), er ordet "nært" blevet tilføjet.

I artikel 4, stk. 1, er følgende blevet indføjet:"generelt" og "i en medlemsstat og et nært tredjeland".

I artikel 5, stk. 1, litra a), er "eller en kombination af transportformer, hvori vejstrækningerne er så korte som muligt" blevet tilføjet.

I artikel 5, stk. 1, litra d) er formuleringen blevet ændret som følger: "en gennemsigtig, objektiv og ikke-diskriminerende udvælgelsesprocedure".

Artikel 5, stk. 2, første punktum: Vedrører ikke den danske tekst.

I artikel 5, stk. 2, tredje punktum, er formuleringen blevet ændret således: "for så vidt de forbliver marginale".

I artikel 5, stk. 2, fjerde punktum, er udtrykket "frem til den dag" erstattet af udtrykket "fra den dato".

I artikel 5, stk. 2, femte punktum, er formuleringen "udelukkende..... til projektet" blevet ændret til: "fortrinsvis ............til projektet".

Artikel 5, stk. 3, er blevet omformuleret for at vise, at finansiel bistand fra Fællesskabet fastsættes til "EUR 1 for hver overflytning af 500 tonkilometer vejgodstrafik. Dette vejledende beløb vil eventuelt kunne justeres i forhold til bl.a. projektets kvalitet eller den faktisk opnåede miljøfordel".

I artikel 5, stk. 3, andet afsnit, er følgende blevet tilføjet: "efter proceduren i artikel 12, stk. 2," og "og om nødvendigt tilpasse tilskudsbeløbet".

I artikel 5, stk. 4, er følgende blevet tilføjet: "EF-tilskuddet kan ikke forlænges ud over den fastsatte periode på højst 38 måneder."

I artikel 6, stk. 1, litra b), udgik punktummet "Særlig vægt lægges i denne forbindelse på katalysatorprojekter, der styrker konceptet "sejlende motorveje".

I artikel 6, stk. 1, litra c), er "eller en kombination af transportformer, hvori vejstrækningerne er så korte som muligt" blevet tilføjet.

I artikel 6, stk. 1, litra d), er "med konkrete milepæle for arbejdet på at nå målene" blevet ændret til "med konkrete etaper i arbejdet med at nå målene".

Et nyt stk. 2 er blevet tilføjet i artikel 6, som bl.a. anfører: "fortjener de katalysatorprojekter, som indfører nye koncepter, som f.eks. konceptet "sejlende motorveje", særlig opmærksomhed."

Det nye stk. 2 i artikel 6 medtager også det oprindelige litra g) i artikel 6, stk. 1, med tilføjelse af "eller de paneuropæiske transportkorridorer og -zoner." Herudover blev der indsat en fodnote med en henvisning: "den seneste ændring af Kommissionens beslutning 1692/96/EF".

I artikel 6, stk. 2 (som nu bliver til stk. 3), blev formuleringen "for at bidrage til virkeliggørelsen af målene i denne forordning" tilføjet, og punktummet "I denne forbindelse finder artikel 18 og 19 i Rådets afgørelse 1999/65/EF tilsvarende anvendelse." udgik.

I artikel 6, stk. 3 (som nu bliver stk. 4), første punktum, tilføjedes: "herunder de forberedende foranstaltninger".

I artikel 6, stk. 3 (som nu bliver stk. 4), tredje punktum, ændres formuleringen således: "for så vidt de forbliver marginale".

I artikel 6, stk. 3 (som nu bliver stk. 4), fjerde punktum, er udtrykket "frem til den dag" erstattet af udtrykket "fra den dato".

I artikel 6, stk. 3 (som nu bliver stk. 4), femte punktum, er formuleringen "udelukkende..... til projektet" blevet ændret til: "fortrinsvis ............til projektet".

I artikel 6, stk. 4 (som nu bliver stk. 5), er følgende blevet tilføjet: "EF-tilskuddet kan ikke forlænges ud over den fastsatte periode på højst 50 måneder."

Artikel 6, stk. 5 (som nu bliver stk. 6), er blevet omformuleret således: "De politiske hovedmål for sådanne projekter, som der vil blive lagt vægt på under udvælgelsen, fastsættes efter proceduren i artikel 12, stk. 2.

Kommissionen kan, bistået af det ved artikel 12, stk. 1, nedsatte udvalg, revidere de politiske hovedmål fra tid til anden."

I artikel 7, stk. 1, litra a), er udtrykket "og må løbe over højst 24 måneder" blevet tilføjet.

I artikel 7, stk. 1, litra c), er formuleringen ændret yderligere til "navnlig mellem transportformer, som er alternativer til vejtransport alene, og inden for hver af disse transportformer i et omfang, som skader den fælles interesse."

I artikel 7, stk. 1, litra d), er "med konkrete milepæle for arbejdet på at nå målene" blevet ændret til "med konkrete etaper i arbejdet med at nå målene".

I artikel 7, stk. 2, er punktummet "I denne forbindelse finder artikel 18 og 19 i Rådets afgørelse 1999/65/EF tilsvarende anvendelse." udgået.

Artikel 7, stk. 3, første punktum: Vedrører ikke den danske tekst.

I artikel 7, stk. 3, tredje punktum, er udtrykket "frem til den dag" erstattet af udtrykket "fra den dato".

I artikel 7 stk. 3, fjerde punktum, er formuleringen "udelukkende....... i projektet" blevet ændret til "fortrinsvis...... til projektet".

I artikel 7, stk. 3, er tredje og fjerde punktum ændret yderligere for at tydeliggøre, hvilke omkostninger, der er EF-tilskudsberettigede.

I artikel 7, stk. 4, er følgende blevet tilføjet: "EF-tilskuddet kan ikke forlænges ud over den fastsatte periode på højst 26 måneder."

Artikel 7, stk. 5, er blevet omformuleret således: "De politiske hovedmål for sådanne projekter, som der vil blive lagt vægt på under udvælgelsen, fastsættes efter proceduren i artikel 12, stk. 2.

Kommissionen kan, bistået af det ved artikel 12, stk. 1, nedsatte udvalg, revidere de politiske hovedmål fra tid til anden."

I artikel 8 er henvisningen ændret fra "artikel 11, stk. 2" til "artikel 12, stk. 2".

Der er blevet tilføjet en ny artikel 9 med henvisning til forholdet mellem national offentlig støtte og finansiel støtte fra Fællesskabet i Marco Polo-programmet.

I artikel 9 (som nu bliver artikel 10) er henvisningen ændret fra "artikel 10" til "artikel 11".

I artikel 10 (som nu bliver artikel 11) er henvisningen ændret fra "artikel 11, stk. 2" til "artikel 12, stk. 2".

I artikel 11 (som nu bliver artikel 12), blev stk. 1 og 2 omformuleret med henblik på at henvise til Rådets standardafgørelse om en forvaltningsprocedure.

I artikel 11 (som nu bliver artikel 12) blev der indsat et nyt stykke som følger"3. Udvalget vedtager selv sin forretningsorden."

I artikel 12 (som nu bliver artikel 13) er formuleringen "i perioden 1. januar 2003 til 31. december 2007 fastsættes til EUR 115 mio." blevet ændret til "i perioden 1 januar 2003 til 31. december 2006, fastsættes til EUR 75 mio."

I artikel 13 (som nu bliver artikel 14) er formuleringen "af forordningens gennemførelse" ændret til "af gennemførelsen af forordningens artikel 5, 6 og 7"

Rådet har i artikel 14 (som nu bliver artikel 15) tilføjet et nyt stykke 1 vedrørende Kommissionens underretningsforpligtelser. Det oprindelige stk. 1 er omdøbt til stk. 2.

4- KONKLUSION

Kommissionen mener, at den fælles holdning, der blev vedtaget den 25.4.2003 ikke i væsentlig grad ændrer forslagets retning og mål og kan således støtte den fælles holdning.